LV Eiropas Savienības Oficiālais Vēstnesis C 51/8

Grozījuma pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2018/C 51/06)

Šī publikācija dod tiesības izteikt iebildumus pret grozījuma pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“RADICCHIO VARIEGATO DI CASTELFRANCO”

ES Nr.: PGI-IT-1515-AM01 – 22.12.2016.

ACVN ( ) AĢIN ( X )

1. Pieteikuma iesniedzēja grupa un tās likumīgās intereses

Nosaukums/grupa : Consorzio di Tutela Radicchio Rosso di Treviso IGP un Radicchio Variegato di Castelfranco IGP Grupas veids : grupa, kas sastāv no vairākām personām Dalībnieki : ražotājs(-i) Adrese : Piazzale indipendenza 2 31055 Quinto di Treviso TV ITALIA E-pasts : consorzio@radicchioditreviso.it mail@pec.radicchioditreviso.it

Consorzio di Tutela Radicchio Rosso di Treviso IGP un Radicchio Variegato di Castelfranco IGP ir tiesīgi iesniegt grozījumu pieteikumu saskaņā ar Lauksaimniecības, pārtikas un mežsaimniecības politikas ministrijas 2013. gada 14. oktobra dekrēta Nr. 12511 13. panta 1. punktu.

2. Dalībvalsts vai trešā valsts

Itālija

3. Produkta specifikācijas nodaļa, kurā izdarīts(-i) grozījums(-i)

— ☐ Produkta nosaukums — ☒ Produkta apraksts — ☒ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☐ Saikne — ☒ Marķējums — ☒ Cits: Pārbaudes struktūra, nosaukums, saikne

4. Grozījuma(-u) veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums(-i)

Produkta apraksts

1. grozījums

Spēkā esošā specifikācija

“2. pants – Izmantošana Ar šo AĢIN drīkst apzīmēt plankumainos salātu cigoriņus, ko lauksaimnieki pilnībā audzējuši vienīgi turpmāk norādītajās Treviso, Padova un Venezia provinces teritorijās piemērotos zemesgabalos, kas katru gadu tiek atvēlēti šai kultūrai.”

Jaunais teksts

“2. pants – Produkta apraksts Augi, kas paredzēti ar AĢIN “Radicchio Variegato di Castelfranco” apzīmēto cigoriņu ražošanai, pieder pie Compositae dzimtas Cichorium intybus sugas savvaļas cigoriņu varietātes, pie kuras pieskaitāms arī plankumainais paveids. Produkta īpašības Kad ar AĢIN “Radicchio Variegato di Castelfranco” apzīmētos salātu cigoriņus laiž tirdzniecībā, tiem jābūt ar šādām īpašībām: a) izskats – glītas formas un košas krāsas salātu galva, kuras minimālais diametrs ir 15 cm; sākot no galvas pamatnes, tai ir gredzenveidā izvietotas gandrīz horizontāli augošas lapas, otrs gredzens ir ar nedaudz stāvākām lapām, trešajam gredzenam ir vēl vairāk pacilus augošas lapas, tā turpinoties līdz pat viducim, kam nav kacena; maksimālais mietsaknes garums ir 4 cm, tās diametrs ir proporcionāls pašas salātu galvas lielumam; lapas saaugušas jo blīvi, tām ir robota mala, viļņota vidusdaļas virsa un ieapaļa forma; b) krāsa: baltas līdz krēmkrāsas lapas, kas visā to garumā vienmērīgi klātas ar dažādas krāsas marmorējumu – no gaiši violetiem līdz violeti sarkaniem un spilgti sarkaniem toņiem; c) garša: lapu garša ir ļoti maiga – no saldenas līdz patīkami rūgtenai: d) lielums kalibrējot: salātu cigoriņu galva sver vismaz 100 g, un šīs rozi atgādinošās galvas diametrs ir vismaz 15 cm. Prasības produkta “Radicchio Variegato di Castelfranco” laišanai tirgū ir šādas: produkts ir pilngatavības pakāpē; produkta krāsa no baltas līdz krēmkrāsai; lapas vienmērīgi klātas ar dažādu gaiši violetu līdz spilgti sarkanu toņu marmorējumu, lapu malas robotas un viegli viļņotu vidusdaļu; salātu galvām konsistence laba, un to izmērs vidēji liels līdz liels un viendabīgs; tās ir precīzi un rūpīgi apgrieztas, bez bojājumiem; mietsakne proporcionāla salātu galvai un ne garāka par 4 cm.”

Pamatojums

Produkta specifikācijas struktūra ir pielāgota Regulas (ES) Nr. 1151/2012 7. pantā sniegtajai specifikācijas satura vienību izklāsta kārtībai. Specifikācijas 2. pants aizstāts ar tekstu, kurā sniegts produkta apraksts, kas sākotnēji bija iekļauts 6. pantā, noteikumus par izmantošanu no 2. panta pārvietojot uz 3. pantu. Noteikumi, kas pēc jaunā formulējuma ievietoti teksta pirmajā daļā, pārvietoti no spēkā esošās specifikācijas 4. panta.

Ģeogrāfiskais apgabals

2. grozījums

Spēkā esošā specifikācija

“3. pants – Ražošanas apgabals Produkta “Radicchio Variegato di Castelfranco” ražošanas un iepakošanas apgabalā ietilpst visa turpmāk minēto pašvaldību administratīvā teritorija Treviso, Padova un Venezia provincē – Trevizo provincē: Breda di Piave, Carbonera, Casale sul Sile, Casier, Castelfranco Veneto, Castello di Godego, Istrana, Loria, Maserada sul Piave, Mogliano Veneto, Morgano, Paese, Ponzano Veneto, Preganziol, Quinto di Treviso, Resana, Riese Pio X, San Biagio di Callalta, Silea, Spresiano, Trevignano, Treviso, Vedelago, Villorba un Zero Branco; Padova provincē: Albignasego, Battaglia Terme, Borgoricco, Camposanpiero, Cartura, Casalserugo, Conselve, Due Carrare, Loreggia, Maserà di Padova, Massanzago, Monselice, Montagnana, Montegrotto Terme, Pernumia, Piombino Dese, Ponte San Nicolò, San Pietro Viminario un Trebaseleghe; Venezia provincē: Martellago, Mira, Mirano, Noale, Salzano, Santa Maria di Sala, Scorzè un Spinea.”

Jaunais teksts

“3. pants – Noteiktais ģeogrāfiskais apgabals Ar šo AĢIN drīkst apzīmēt plankumainos salātu cigoriņus, kas pilnībā audzēti vienīgi turpmāk norādītajās Treviso, Padova un Venezia provinces teritorijās. “Produkta “Radicchio Variegato di Castelfranco” ražošanas un iepakošanas apgabalā ietilpst visa turpmāk minēto pašvaldību administratīvā teritorija Treviso, Padova un Venezia provincē: Trevizo provincē: Breda di Piave, Carbonera, Casale sul Sile, Casier, Castelfranco Veneto, Castello di Godego, Istrana, Loria, Maserada sul Piave, Mogliano Veneto, Morgano, Paese, Ponzano Veneto, Preganziol, Quinto di Treviso, Resana, Riese Pio X, San Biagio di Callalta, Silea, Spresiano, Trevignano, Treviso, Vedelago, Villorba un Zero Branco; Padova provincē: Albignasego, Battaglia Terme, Borgoricco, Camposanpiero, Cartura, Casalserugo, Conselve, Due Carrare, Loreggia, Maserà di Padova, Massanzago, Monselice, Montagnana, Montegrotto Terme, Pernumia, Piombino Dese, Ponte San Nicolò, San Pietro Viminario, Trebaseleghe un Tribano; Venezia provincē: Marcon, Martellago, Mira, Mirano, Noale, Salzano, Santa Maria di Sala, Scorzè un Spinea.”

Pamatojums

Noteikumi par AĢIN izmantošanu, kas iepriekš bija iekļauti 2. pantā, tagad ir iekļauti šeit, jo minētā punkta saturs un šis pants ir saistīti.

Pašvaldību sarakstam pievienotas divas pašvaldības – Tribano (Padova provincē) un Marcon (Venezia provincē), jo “Radicchio Variegato di Castelfranco” ir šim Veneto reģiona apgabalam tipisks, raksturīgs kultūraugs. Konkrētāk, vēsturisko tradīciju šajās divās pašvaldībās un zinātību ražošanas paņēmienu izmantošanā, kas saista audzētājus minētajās pašvaldībās ar visiem pārējiem tādu cigoriņu audzētājiem, kuri apzīmēti ar AĢIN “Radicchio Variegato di Castelfranco”, apliecina un pamato seni pārdošanas rēķini, tostarp rēķini par “ekstra” kvalitātes šķiras cigoriņiem, no saimniecībām, kas atrodas un/vai apstrādā zemi minēto pašvaldību teritorijā. Tādējādi pieteikums iesniegts, lai aizpildītu attiecīgu interešu trūkumu šā AĢIN iegūšanas posmā pirms gandrīz 20 gadiem.

Izcelsmes apliecinājums

3. grozījums

Spēkā esošā specifikācija

“4. pants – Vides īpašības Augi, kas paredzēti ar AĢIN “Radicchio Variegato di Castelfranco” apzīmēto cigoriņu ražošanai, pieder pie Compositae dzimtas Cichorium intybus sugas savvaļas cigoriņu varietātes, pie kuras pieskaitāms arī plankumainais paveids. Stādīšanas apstākļiem un augkopības pasākumiem zemesgabalos, kurus izmanto tādu salātu cigoriņu ražošanai, kas apzīmēti ar AĢIN, “Castelfranco”, ir jābūt tādiem, kādi ir tradicionāli šajā apgabalā, un jebkurā gadījumā tādiem, lai salātu galvām nodrošinātu to raksturīgās īpašības. Uzskata, ka ar AĢIN “Radicchio Variegato di Castelfranco” apzīmēto cigoriņu audzēšanai piemērotas ir svaigas, dziļas, labi drenētas augsnes, kuru reakcija nav sārmaina un kurās nav pārāk daudz barības vielu, jo īpaši slāpekļa. Audzēšanai īpaši piemērotas ir zemes platības ar mālsmilts augsni, kas veidojusies no atkaļķošanās stāvoklī esošām senām aluviālajām sanesām, un klimats, kam raksturīgas pietiekami lietainas vasaras un mērenas maksimālās temperatūras, sausi rudeņi un ziemas ar strauju temperatūras pazemināšanos un minimālajām temperatūrām līdz –10 °C. AĢIN “Radicchio Variegato di Castelfranco” cigoriņu sējas vai pārpiķēšanas un turpmākās augu retināšanas posmu beigās stādījumu biezība nedrīkst būt lielāka par 7 stādiem uz kvadrātmetru. Lai produktam piešķirtu AĢIN “Radicchio Variegato di Castelfranco”, maksimālā ražība no hektāra kultivētās platības nedrīkst pārsniegt 6 000 kg (nekādas pielaides nav pieļaujamas). Gatavo produktu veidojošo salātu cigoriņu galvu maksimālais svars nedrīkst pārsniegt 0,4 kg (nekādas pielaides nav pieļaujamas).”

Jaunais teksts

“4. pants – Izcelsmes apliecinājums Visi ražošanas posmi jāuzrauga, katrā posmā dokumentējot izejmateriālus un gatavo produkciju. Šādā veidā un ierakstot audzēšanai izmantotos zemesgabalus, ražotājus un iepakotājus attiecīgos sarakstos, kurus pārvalda kontroles struktūra, kārtojot ražošanas un iepakošanas reģistrus, kā arī ziņojot kontroles struktūrai par saražoto produktu daudzumiem, tiek garantēta produkta izsekojamība. Kontroles struktūra pārbauda visas attiecīgajos sarakstos ierakstītās gan fiziskās, gan juridiskās personas, kā noteikts produkta specifikācijā un attiecīgajā kontroles plānā.”

Pamatojums

Produkta specifikācijas struktūra ir pielāgota Regulas (ES) Nr. 1151/2012 7. pantā sniegtajai specifikācijas satura vienību izklāsta kārtībai. Specifikācijas 4. panta redakcija ir grozīta, iekļaujot pantā tekstu par produkta izcelsmi un izsekojamības noteikumus.

Informācija par vides īpašībām, kas bija dota 2. un 3. punktā, ir pārvietota uz 6. pantu, bet 4., 5. un 6. punkts ir grozīts un pārvietots uz nākamo pantu (5. pantu).

Ražošanas metode

4. grozījums

Pašreizējās specifikācijas 4. pantā grozītas šādas teksta daļas, pārvietojot tās uz 5. pantu:

““Radicchio Variegato di Castelfranco” ražošana sākas vai nu ar sēšanu, vai pārpiķēšanu. AĢIN “Radicchio Variegato di Castelfranco” cigoriņu sējas vai pārpiķēšanas un turpmākās augu retināšanas posmu beigās stādījumu biezība nedrīkst būt lielāka par 7 stādiem uz kvadrātmetru. Lai produktam piešķirtu AĢIN “Radicchio Variegato di Castelfranco”, maksimālā ražība no hektāra kultivētās platības nedrīkst pārsniegt 6 000 kg (nekādas pielaides nav pieļaujamas). Gatavo produktu veidojošo salātu cigoriņu galvu maksimālais svars nedrīkst pārsniegt 0,4 kg (nekādas pielaides nav pieļaujamas).”

Jaunais teksts

“Produktu “Radicchio Variegato di Castelfranco” ražo lauksaimnieki piemērotos zemesgabalos, kas katru gadu tiek atvēlēti šai kultūrai, un ražošana sākas vai nu ar sēšanu, vai pārpiķēšanu. AĢIN “Radicchio Variegato di Castelfranco” cigoriņu sējas vai pārpiķēšanas un turpmākās augu retināšanas posmu beigās stādījumu biezība nedrīkst būt lielāka par 8 stādiem uz kvadrātmetru. Lai produktam piešķirtu AĢIN “Radicchio Variegato di Castelfranco”, maksimālā ražība no hektāra kultivētās platības nedrīkst pārsniegt 12 000 kg. Gatavo produktu veidojošo salātu cigoriņu galvu maksimālais svars nedrīkst pārsniegt 0,6 kg.”

Pamatojums

Atsauce “lauksaimnieki piemērotos zemesgabalos, kas katru gadu tiek atvēlēti šai kultūrai” no 2. panta “Izmantošana” ir pārvietota uz saistīto 4. pantu “Ražošanas metode”.

Teksta daļa, kurā norādīta stādījumu biezība uz m2, no specifikācijas 4. panta ir pārcelta uz attiecīgo 5. pantu. Stādījumu biezība, kāda tā no 7 stādiem palielināta līdz 8 stādiem uz kvadrātmetru, ir vajadzīga, lai ražotu mazākas salātu cigoriņu galvas, kas, vienlaikus ievērojot produkta specifikācijā noteiktos kvalitātes parametrus, ir paredzētas īpašām patērētāju kategorijām, kā, piemēram, mazām mājsaimniecībām, kurās ir viens vai divi cilvēki.

Daļu, kas attiecas uz salātu cigoriņu galvu maksimālo svaru, no specifikācijas 4. panta ir pārcelta uz attiecīgo 5. pantu. Salātu cigoriņu galvas maksimālo izmēru no 0,4 kg palielinot līdz 0,6 kg un palielinot maksimālo ražīgumu, tiek ņemts vērā tas, ka ilgstoša masveida selekcijas darba rezultātā, kuru kopš nosaukuma reģistrēšanas veica ražotāji, ir uzlabojusies augu produktivitāte. Ir uzlabojušās arī ražošanas metodes, augu aizsardzības metodes un lauksaimniecības inženiertehniskie darbi, kurus izmanto, apstrādājot apstādīto zemi. Tādu mašīnu ieviešana, kas jo īpaši paredzētas tam, lai ražas novākšanas posmus padarītu paveicamus īsākā laikā un rezultatīvākus, nodrošina mazāku produkcijas zudumu, savukārt kontrolētas vides telpu izmantošana produktu sagatavošanai un īslaicīgai uzglabāšanai pirms to laišanas tirgū veicina ražības palielināšanu.

5. grozījums

Specifikācijas 5. pantā teikumu:

“Pārpiķēšanu veic laikā no 15. jūnija līdz 31. augustam.”

groza šādi:

“Pārpiķēšanu veic laikā no 15. jūnija līdz 10. septembrim.”

Pamatojums

Pagarinot pārpiķēšanas periodu, tiek ņemts vērā laikapstākļu nepastāvīgums. Faktiski iespējams, ka laikapstākļi ir tādi, ka stādīšanas beigu datums jāpārceļ uz vēlāku laiku. Šā iemesla dēļ pārpiķēšanas termiņa beigas ir pārceltas uz 10. septembri.

6. grozījums

Specifikācijas 5. panta punktu:

““Radicchio Variegato di Castelfranco” steidzināšanu var veikt šādos divos veidos:

a) salātu cigoriņu galvas tur līdz galvas pamatnei vertikāli iemērktas avota ūdenī, kura temperatūra ir 11 °C un kurš ir piemērots dārzkopības produktu sagatavošanai, kamēr tās ir sasniegušas vajadzīgo gatavības pakāpi un ieguvušas iepriekš minētās īpašības, kā norādīts turpmāk 6. pantā, vai

b) salātu cigoriņus tur apsildāmā vidē vai atklātā laukā, sakņu sistēmai nodrošinot atbilstošu mitruma pakāpi, samazinot apgaismojuma stiprumu un sekmējot katrai salātu galvai jaunu dzinumu veidošanos.”

groza šādi:

““Radicchio Variegato di Castelfranco” steidzināšanu var veikt šādos divos

a) salātu cigoriņu galvas tur līdz galvas pamatnei vertikāli iemērktas avota ūdenī, kura temperatūra ir vismaz 11 °C, kamēr tās ir sasniegušas vajadzīgo gatavības pakāpi un ieguvušas iepriekš minētās īpašības; vai

b) salātu cigoriņus tur apsildāmā vidē vai atklātā laukā, sakņu sistēmai nodrošinot atbilstošu mitruma pakāpi, samazinot apgaismojuma stiprumu un sekmējot katrai salātu galvai jaunu dzinumu veidošanos.”

Pamatojums

Tiek ierosināts, ka ūdens temperatūra, kas noteikta pirms vairāk nekā 20 gadiem, būtu jāuzskata par minimālo optimālo temperatūru baltu dzinumu izdiedzēšanas veicināšanai. Pašreizējā specifikācijā noteiktais parametrs šķiet pārāk stingrs, ņemot vērā ražošanas apgabala lielo platību, kas aptver ne mazāk kā 52 pašvaldību teritoriju Treviso, Padova un Venezia provincē.

Marķējums

7. grozījums

Spēkā esošā specifikācija

“8. pants – Produkcijas deklarācija Lauksaimniekam attiecīgā saimniecības žurnālā secīgi jāatzīmē katra ražas novākšanas posma darbību sākšanas datums. Lauksaimnieks iepriekšējā pantā minētajai struktūrai ziņo par tā galaprodukta daudzumiem, kas iegūts ražošanas perioda laikā un ir gatavs laišanai tirgū. Tajā pašā laikā lauksaimniekam šis daudzums jāatzīmē uzņēmuma žurnālā, norādot datumu, kad produkcija nosūtīta iepakotājam, izņemot gadījumu, kad viņš pats nodarbojas ar produkcijas iepakošanu.”

Šo pantu svītro.

Pamatojums

Specifikācijas 8. pantā ietilpstošos noteikumus svītro, jo tie ir ietverti 4. panta noteikumos.

8. grozījums

Spēkā esošā specifikācija

“9. pants – Nosaukums un noformējums Lai salātu cigoriņus ar AĢIN “Radicchio Variegato di Castelfranco” varētu laist tirgū, tiem ir jābūt iepakotiem šādi: a) atbilstošās tvertnēs, kuru pamatnes izmērs ir 30 × 50 cm vai 30 × 40 cm, bet maksimālā produkcijas ietilpība ir 5 kg; b) atbilstošās tvertnēs, kuru pamatnes izmērs ir 40 × 60 cm, bet maksimālā produkcijas ietilpība ir 7,5 kg; c) atbilstošās cita lieluma tvertnēs, ja vien to produkcijas ietilpība nepārsniedz 2 kg. Visām tvertnēm jābūt ar tādu aizzīmogojamu vāku, lai tvertnes saturu nevarētu izņemt, nesalaužot aizzīmogojumu.”

Jaunais teksts

“8. pants – Marķējums Lai salātu cigoriņus ar AĢIN “Radicchio Variegato di Castelfranco” varētu laist tirgū, tiem ir jābūt iepakotiem atbilstošās, pārtikas produktiem piemērotās tvertnēs, ja vien to kopējais svars nepārsniedz 10 kg. Šādu iepakojumu īpašībām jābūt tādām, lai nodrošinātu produkta pareizu uzglabāšanu, to nesabojājot vai nepieļaujot tā izņemšanu. Ja produkts ir paredzēts apstrādei, to var laist tirgū atbilstošos konteineros (tvertnēs), ja to neto svars nepārsniedz 250 kg. Lai nodrošinātu garantiju galapatērētājam, visām tvertnēm ir jābūt ar aizzīmogojamu vāku. Pārdošanai mazumtirdzniecībā iepakojumos, kuru neto svars pārsniedz 2 kg, produktu var izņemt no redeļu kastēm, tādējādi sabojājot aizzīmogojumu, un galapatērētājam pārdot kā atsevišķas salātu galvas.”

Pamatojums

Svītrotas atsauces uz iepakojuma izmēriem. Šis grozījums vajadzīgs, jo ir jāizmanto arvien iedarbīgāka tirgdarbības politika, ņemot vērā to, ka mūsdienu mazumtirdzniecības nozarei, apstrādes uzņēmumiem un patērētājiem ir arvien lielākas prasības, lai tiktu nodrošināta lielāka elastība un inovācijas saistībā ar ideālā iepakojuma izvēli.

Ieviesti īpaši noteikumi attiecībā uz gadījumu, kad produkts ir paredzēts apstrādei. Ar papildu prasību apstrādei paredzētus produktus piegādāt tvertnēs, kas ir labāk piemērotas pārvietošanas un apstrādes vajadzībām un tādējādi samazina pārstrādes izmaksas, ir noteikts, ka ir jāizmanto piemērotas tvertnes, kuru ietilpība ir līdz 250 kg.

Visbeidzot, ir skaidri norādīts, ka aizliegumu sabojāt aizzīmogojumu un izņemt produktu piemēro pirms pārdošanas, jo pārdošanas vietās iepakojumi (ja to neto svars pārsniedz 2 kg) ir jāatver, lai galapatērētājam produktu varētu pārdot pa atsevišķām salātu galvām. Tomēr, ja produktu pārdod uz paplātēm un tā neto svars ir mazāks nekā 2 kg, šīs paplātes pārdod nedalītas.

9. grozījums

Spēkā esošā specifikācija

“9. pants – Nosaukums un noformējums”

Teikums:

“Uz tvertnēm jābūt norādītiem arī datiem, kas ļauj identificēt individuālā ražotāja un/vai ražotāju asociācijas dalībnieka un/vai iepakotāja vārdu un adresi vai firmas nosaukumu un juridisko adresi.”

Jaunais teksts

“8. pants – Marķējums”

“Papildus informācijai, kas noteikta tiesību aktos, uz tvertnēm drīkst norādīt arī citu informāciju, ja vien tajā netiek cildināts produkts un ja patērētājs netiek maldināts par produktu un tā īpašībām.”

Pamatojums

Šis teikums ir vienkāršots, atsaucoties uz spēkā esošajiem tiesību aktu noteikumiem par marķēšanu.

Cits

10. grozījums

Specifikācijas 6. pantu izsaka šādā redakcijā:

“Stādīšanas apstākļiem un augkopības pasākumiem zemesgabalos, kurus izmanto tādu salātu cigoriņu ražošanai, kas apzīmēti ar AĢIN, “Castelfranco”, ir jābūt tādiem, kādi ir tradicionāli šajā apgabalā, un jebkurā gadījumā tādiem, lai salātu galvām nodrošinātu to raksturīgās īpašības. Par AĢIN “Radicchio Variegato di Castelfranco” cigoriņu ražošanai piemērotām augsnēm ir uzskatāma svaigas, dziļas, labi drenētas augsnes, kuru reakcija nav sārmaina un kurās nav pārāk daudz barības vielu, jo īpaši slāpekļa. Audzēšanai īpaši piemērotas ir zemes platības ar mālsmilts augsni, kas veidojusies no atkaļķošanās stāvoklī esošām senām aluviālajām sanesām, un klimats, kam raksturīgas pietiekami lietainas vasaras un mērenas maksimālās temperatūras, sausi rudeņi un ziemas ar strauju temperatūras pazemināšanos un minimālajām temperatūrām līdz –10 °C. “Radicchio Variegato di Castelfranco” vajadzīgās īpašības veidojas ražošanas apgabala vides apstākļu, kā arī dabas faktoru un cilvēkfaktoru ietekmē. Saikni starp “Radicchio variegato di Castelfranco” un vidi, kurā tos pašlaik audzē, pārliecinoši apstiprina vēsture, attīstība, vietējo saimniecību un audzētāju vairāk nekā gadsimtu ilgās senās tradīcijas, augsnes īpašības, klimatiskie apstākļi, gruntsūdeņu temperatūra un iespēja tos ņemt, izveidojot vienkāršu urbumu, tātad ar viegli amortizējamām izmaksām.”

Pamatojums

Specifikācijas 6. pantā ietilpst spēkā esošās specifikācijas 4. panta informācija. Šī informācija pārkārtota saskaņā ar 1. un 4. grozījumu. Pants papildināts ar informāciju, kas sniegta 2007. gada 13. novembrī OV C 270 publicētā kopsavilkuma 4.6. punktā. Pārkārtojot pantu, tekstā, kur izklāstīta nosaukuma saikne ar ražošanas ģeogrāfisko apgabalu, nav izdarīti nekādi grozījumi vai izmaiņas.

Pārbaudes struktūra

11. grozījums

Specifikācijas 7. pantu izsaka šādā redakcijā:

“7. pants – Pārbaudes struktūra Atbilstību produkta specifikācijai pārbauda saskaņā ar Regulas (ES) Nr. 1151/2012 37. panta noteikumiem. Pārbaudes struktūra, kas atbildīga par produkta specifikācijas pārbaudi, ir CSQA Certificazioni Srl, Via San Gaetano 74, Thiene VI, Itālija, tālr.: +39 0445366094, fakss: +39 0445382672, e-pasts: csqa@csqa.it, sertificēts e-pasts: csqa@legalmail.it.”

Pamatojums

Informācija par izsekojamību ir atjaunināta un pārvietota uz grozītās specifikācijas 4. pantu (sk. 4. grozījumu “Izcelsmes apliecinājums”), bet turpmākās atsauces uz pārbaudes struktūru ir iekļautas attiecīgajā pantā.

12. grozījums

Spēkā esošā specifikācija

“1. pants – Nosaukums Aizsargāta ģeogrāfiskās izcelsmes norāde (turpmāk AĢIN) “Radicchio Variegato di Castelfranco” dārzkopības nozarē attiecas uz plankumaino cigoriņu, kas atbilst šajā produkta specifikācijā noteiktajiem nosacījumiem un prasībām.”

Jaunais teksts

“1. pants – Nosaukuma apzīmējums Aizsargāta ģeogrāfiskās izcelsmes norāde (turpmāk AĢIN) “Radicchio Variegato di Castelfranco” attiecas uz plankumaino cigoriņu, kas atbilst šajā produkta specifikācijā noteiktajiem nosacījumiem un prasībām.”

Pamatojums

Tas ir tikai formāls grozījums, kas neietver nekādas izmaiņas attiecībā uz reģistrēto nosaukumu “Radicchio Variegato di Castelfranco”. Atsauce uz dārzkopības nozari 1. pantā “Nosaukums” ir svītrota, jo tā ir lieka.

VIENOTS DOKUMENTS

“RADICCHIO VARIEGATO DI CASTELFRANCO”

ES Nr.: PGI-IT-1515-AM01 – 22.12.2016.

ACVN ( ) AĢIN ( X )

1. Nosaukums

“Radicchio Variegato di Castelfranco”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Augi, kas paredzēti ar AĢIN “Radicchio Variegato di Castelfranco” apzīmēto cigoriņu ražošanai, pieder pie Compositae dzimtas Cichorium intybus sugas savvaļas cigoriņu varietātes, pie kuras pieskaitāms arī plankumainais paveids.

Produkta īpašības

Kad ar AĢIN “Radicchio Variegato di Castelfranco” apzīmētos salātu cigoriņus laiž tirdzniecībā, tiem jābūt ar šādām īpašībām:

— izskats: glītas formas un košas krāsas salātu galva, kuras minimālais diametrs ir 15 cm; sākot no galvas pamatnes, tai ir gredzenveidā izvietotas gandrīz horizontāli augošas lapas, otrs gredzens ir ar nedaudz stāvākām lapām, trešajam gredzenam ir vēl vairāk pacilus augošas lapas, tā turpinoties līdz pat viducim, kam nav kacena; maksimālais mietsaknes garums ir 4 cm, tās diametrs ir proporcionāls pašas salātu galvas lielumam; lapas saaugušas jo blīvi, tām ir robota mala, viļņota vidusdaļas virsa un ieapaļa forma,

— krāsa: baltas līdz krēmkrāsas lapas, kas visā to garumā vienmērīgi klātas ar dažādas krāsas marmorējumu – no gaiši violetiem līdz violeti sarkaniem un spilgti sarkaniem toņiem,

— garša: lapu garša ir ļoti maiga – no saldenas līdz patīkami rūgtenai,

— lielums kalibrējot: salātu cigoriņu galva sver vismaz 100 g, un šīs rozi atgādinošās galvas diametrs ir vismaz 15 cm.

Prasības produkta “Radicchio Variegato di Castelfranco” laišanai tirgū ir šādas: produkts ir pilngatavības pakāpē; produkta krāsa no baltas līdz krēmkrāsai; lapas vienmērīgi klātas ar dažādu gaiši violetu līdz spilgti sarkanu toņu marmorējumu, lapu malas robotas un viegli viļņotu vidusdaļu; salātu galvām konsistence laba, un to izmērs vidēji liels līdz liels un viendabīgs; tās ir precīzi un rūpīgi apgrieztas, bez bojājumiem; mietsakne proporcionāla salātu galvai un ne garāka par 4 cm.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi tādu cigoriņu ražošanas posmi, kas apzīmēti ar AĢIN “Radicchio Variegato di Castelfranco”, no to sēšanas/pārpiķēšanas līdz ražas novākšanai, tostarp diedzēšana, baltu dzinumu izdiedzēšana un apgriešana, ir jāveic ģeogrāfiskajā ražošanas apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lai salātu cigoriņus ar AĢIN “Radicchio Variegato di Castelfranco” varētu laist tirgū, tiem ražošanas ģeogrāfiskajā apgabalā ir jābūt iepakotiem atbilstošās, pārtikas produktiem piemērotās tvertnēs, ja vien to kopējais svars nepārsniedz 10 kg. Šādu iepakojumu īpašībām jābūt tādām, lai nodrošinātu produkta pareizu uzglabāšanu, to nesabojājot vai nepieļaujot tā izņemšanu.

Ja produkts ir paredzēts apstrādei, to var laist tirgū atbilstošos konteineros (tvertnēs), ja to neto svars nepārsniedz 250 kg. Lai nodrošinātu garantiju galapatērētājam, visām tvertnēm ir jābūt ar aizzīmogojamu vāku.

Pārdošanai mazumtirdzniecībā iepakojumos, kuru neto svars pārsniedz 2 kg, produktu var izņemt no redeļu kastēm, tādējādi sabojājot aizzīmogojumu, un galapatērētājam pārdot kā atsevišķas salātu galvas.

3.6. Ar reģistrēto nosaukumu apzīmētā produkta marķēšanas īpašie noteikumi

Uz tvertnēm ar drukātiem, vienāda lieluma burtiem ir jābūt atveidotam AĢIN “Radicchio Variegato di Castelfranco”. Papildus informācijai, kas noteikta tiesību aktos, uz tvertnēm drīkst norādīt arī citu informāciju, ja vien tajā netiek cildināts produkts un ja patērētājs netiek maldināts par produktu un tā īpašībām.

Uz katras tvertnes un/vai katra aizzīmogojamā vāka ir jābūt norādītam arī AĢIN logotipam, kas veidots, izmantojot noteiktas formas, krāsas, lielumus un proporcijas. Logotipu, kas ir sarkans uz balta fona, veido stilizēts salātu cigoriņu attēls, virs kura ir uzraksts “Radicchio Variegato di Castelfranco”, un visam logotipam apkārt ir apvilkta sarkana līnija.

Burtu garnitūra: Rockwell condesed

Logotipa krāsa: Magenta – 100 %, Yellow – 80 %, Cyan – 30 %.

Atbildīgā persona drīkst piestiprināt logotipu arī pie tvertnes vāka.

Ja papildus izmanto jebkādu citu formulējumu, tam ir jābūt ievērojami mazākam par uzrakstu AĢIN “Radicchio Variegato di Castelfranco”.

4. Ģeogrāfiskā apgabala īsa definīcija

“Produkta “Radicchio Variegato di Castelfranco” ražošanas un iepakošanas apgabalā ietilpst visa turpmāk minēto pašvaldību administratīvā teritorija Treviso, Padova un Venezia provincē:

Trevizo provincē: Breda di Piave, Carbonera, Casale sul Sile, Casier, Castelfranco Veneto, Castello di Godego, Istrana, Loria, Maserada sul Piave, Mogliano Veneto, Morgano, Paese, Ponzano Veneto, Preganziol, Quinto di Treviso, Resana, Riese Pio X, San Biagio di Callalta, Silea, Spresiano, Trevignano, Treviso, Vedelago, Villorba un Zero Branco;

Padova provincē: Albignasego, Battaglia Terme, Borgoricco, Camposanpiero, Cartura, Casalserugo, Conselve, Due Carrare, Loreggia, Maserà di Padova, Massanzago, Monselice, Montagnana, Montegrotto Terme, Pernumia, Piombino Dese, Ponte San Nicolò, San Pietro Viminario, Trebaseleghe un Tribano;

Venezia provincē: Marcon, Martellago, Mira, Mirano, Noale, Salzano, Santa Maria di Sala, Scorzè un Spinea.

5. Saikne ar ģeogrāfisko apgabalu

Stādīšanas apstākļiem un augkopības pasākumiem zemesgabalos, kurus izmanto tādu salātu cigoriņu ražošanai, kas apzīmēti ar AĢIN “Castelfranco”, “Castelfranco”, ir jābūt tādiem, kādi ir tradicionāli šajā apgabalā, un jebkurā gadījumā tādiem, lai salātu galvām nodrošinātu to raksturīgās īpašības.

Par AĢIN “Radicchio Variegato di Castelfranco” cigoriņu ražošanai piemērotām augsnēm ir uzskatāma svaigas, dziļas, labi drenētas augsnes, kuru reakcija nav sārmaina un kurās nav pārāk daudz barības vielu, jo īpaši slāpekļa. Audzēšanai īpaši piemērotas ir zemes platības ar mālsmilts augsni, kas veidojusies no atkaļķošanās stāvoklī esošām senām aluviālajām sanesām, un klimats, kam raksturīgas pietiekami lietainas vasaras un mērenas maksimālās temperatūras, sausi rudeņi un ziemas ar strauju temperatūras pazemināšanos un minimālajām temperatūrām līdz –10 °C. “Radicchio Variegato di Castelfranco” vajadzīgās īpašības veidojas ražošanas apgabala vides apstākļu, kā arī dabas faktoru un cilvēkfaktoru ietekmē. Saikni starp “Radicchio variegato di Castelfranco” un vidi, kurā tos pašlaik audzē, pārliecinoši apstiprina vēsture, attīstība, vietējo saimniecību un audzētāju vairāk nekā gadsimtu ilgās senās tradīcijas, augsnes īpašības, klimatiskie apstākļi, gruntsūdeņu temperatūra un iespēja tos ņemt, izveidojot vienkāršu urbumu, tātad ar viegli amortizējamām izmaksām.

Atsauce uz specifikācijas publikāciju

(šīs regulas 6. panta 1. punkta otrā daļa)

Itālijas Republikas Oficiālais Vēstnesis (Gazzetta Ufficiale della Repubblica Italiana) Nr. 196 (2016. gada 23. augusts) un Nr. 260 (2016. gada 7. novembris).

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) OV L 343, 14.12.2012., 1. lpp.